Die Briels se dogter Anita sterfDie Briels se kinders, Frans en Anita. (Foto: Facebook) Frans en Sannie Briel, bekend as die legendariese sangduo Die Briels, se dogter Anita de Jager (née Briel) is Sondagoggend onverwags oorlede. Anita was 72 jaar oud en het ten tyde van haar dood op ’n plaas buite Lydenburg in Mpumalanga gewoon. Sy sou oor net meer as ’n week 73 jaar word. Die oorsaak van haar dood is nie in dié stadium bekend nie. Anita het as kind in Die Briels se plate gejodel en het selfs saam met haar ouers in die “Die Mynerslied” gesing. Sy en haar broer Frans het saam ook as “Boet en Sus” plate opgeneem. Stanley Cierenberg, ŉ geesdriftige aanhanger van Die Briels, het vanmiddag aan Maroela Media gesê die nuus oor Anita se dood is vir hom verskriklik. Cierenberg het net vroeër vanjaar vir Anita en haar broer, Frans, ontmoet. Die Briels se kinders, Frans en Anita. (Foto: Verskaf) Anita het tydens die ontmoeting verskeie staaltjies met hom gedeel. Een van die staaltjies was toe sy saam met haar ouers by die Houtstok-fees in Pretoria onder meer “Die trein na Pretoria” gesing het. Cierenberg bestempel Anita as ’n “moedertjie”. “Dit het gevoel asof ek in my ouerhuis was toe ek by haar aan huis gekuier het. Dit het gevoel of ek met my ma of my ouma gesels het. Só was haar opregte liefde. Sy het my deel van die Briels laat voel. “Ek het nooit gedink ek sou haar ontmoet nie. Ek het so klein gevoel om haar te ontmoet.” Verskeie bekendes, onder wie die sanger Manie Jackson, het Sondag hul medelye betuig. Kyk hier na Stanley Cierenberg se insetsel oor sy besoek aan Die Briels se kinders.